FI Euroopan unionin virallinen lehti C 339/41

Euroopan talous- ja sosiaalikomitean lausunto aiheesta ”Ehdotus neuvoston direktiiviksi direktiivin 2006/112/EY muuttamisesta tiettyjen petosalttiiden tavaroiden luovutuksiin ja tiettyjen petosalttiiden palvelujen suorituksiin vapaaehtoisesti ja tilapäisesti sovellettavan käännetyn verovelvollisuuden osalta”

KOM(2009) 511 lopullinen – 2009/0139 CNS

(2010/C 339/09)

Yleisesittelijä: Edgardo IOZIA

Neuvosto päätti 6. lokakuuta 2009 Euroopan yhteisön perustamissopimuksen 93 artiklan nojalla pyytää Euroopan talous- ja sosiaalikomitean lausunnon aiheesta

Ehdotus: neuvoston direktiivi direktiivin 2006/112/EY muuttamisesta tiettyjen petosalttiiden tavaroiden luovutuksiin ja tiettyjen petosalttiiden palvelujen suorituksiin vapaaehtoisesti ja tilapäisesti sovellettavan käännetyn verovelvollisuuden osalta

KOM(2009) 511 lopullinen – 2009/0139 CNS.

Euroopan talous- ja sosiaalikomitean työvaliokunta päätti 3. marraskuuta 2009 antaa asian valmistelun ”talous- ja rahaliitto, taloudellinen ja sosiaalinen yhteenkuuluvuus” -erityisjaoston tehtäväksi.

Asian kiireellisyyden vuoksi Euroopan talous- ja sosiaalikomitea nimesi 20.–21. tammikuuta 2010 pitämässään 459. täysistunnossa (tammikuun 21. päivän kokouksessa) yleisesittelijäksi Edgardo Iozian ja hyväksyi seuraavan lausunnon. Äänestyksessä annettiin 91 ääntä puolesta ja 2 vastaan 4:n pidättyessä äänestämästä.

1. Päätelmät

1.1 ETSK kannattaa ehdotusta direktiiviksi, joka koskee käännetyn verovelvollisuuden järjestelmän käyttöönottoa tiettyjen tuotteiden ja palvelujen kohdalla. Komitea pitää kuitenkin erittäin harmillisena, että jälleen kerran joudutaan etsimään sovinnaisia ratkaisuja veropetosongelmaan sekä yhteisön sisäistä petostoimintaa jatkuvasti edistävän ”väliaikaisen” järjestelmän lopettamiseksi.

1.2 ETSK ymmärtää ja kannattaa komission toimia, joita se toteuttaa vastassaan olevista poliittisluonteisista ongelmista huolimatta. Komitea kuitenkin korostaa jälleen, että olisi syytä siirtyä uuteen alv-järjestelmään, joka vähentäisi petosmahdollisuuksia ja keventäisi verovelvollisten hallinnollista taakkaa.

1.3 ETSK kannattaa ehdotuksia, joita Euroopan parlamentti esittää koordinoidusta strategiasta veropetosten torjunnan tehostamiseksi 2. syyskuuta 2008 antamassaan päätöslauselmassa. Komitea puoltaa erityisesti sitä, että yhteisön sisäisistä liiketoimista perittäisiin vero alkuperämaassa yhtenäisen 15 prosentin verokannan mukaan. Tällainen käytäntö olisi direktiivin 2006/112/EY 402 artiklan mukainen.

Ehdotettu direktiivi tuo mukanaan uusia alv-järjestelmää hajanaistavia tekijöitä. ETSK on huolissaan valinnoista, jotka viivästyttävät alv-järjestelmän yhdenmukaistamista.

1.4.1 Valittu oikeudellinen väline vaikuttaa asianmukaiselta, vaikka asetusten antaminen olisikin toivottavaa.

1.5 Jäsenvaltioiden tulisi vahvistaa verohallintoa. Palautushakemukset tulevat lisääntymään, kun perittyä arvonlisäveroa ei voida enää kompensoida maksetulla arvonlisäverolla. Tarvitaan välttämättä tiukkaa valvontajärjestelmää jäsenvaltioiden suojaamiseksi käännetyn verovelvollisuuden järjestelmän mahdollisilta kielteisiltä vaikutuksilta.

1.6 ETSK pitää perustavan tärkeänä päätöstä sisällyttää päästöjä koskevilla todistuksilla käytävään kauppaan liittyvät palvelut direktiivin soveltamisalaan.

1.7 ETSK ei kannata rajoitusta, jonka mukaan direktiivissä esitetyistä neljästä tavaraluokasta voidaan valita enintään kaksi. Kunkin jäsenvaltion tulisi voida päättää, kykeneekö maan verohallinto hallinnoimaan asianmukaisesti käännetyn verovelvollisuuden järjestelmän käyttöönoton kaikissa tavaraluokissa. Esitetty rajoitus lienee ristiriidassa direktiivin 2006/112/EY 395 artiklan kanssa.

1.8 ETSK aikoo vastaisuudessakin tukea komission aloitteita alv-järjestelmän yhdenmukaistamiseksi. On toivottavaa toteuttaa sellaisia rakenteellisesti pidemmälle meneviä uudistuksia, jotka vähentävät jyrkästi veropetoksen mahdollisuuksia.

2. Johdanto

2.1 Veropetosten – varsinkaan yhteisön sisäisten petosten – torjunta ei ole edistynyt merkittävästi muutamina viime vuosina. Petosten takia menetetään verotuloja kaikkiaan 200–250 miljardia euroa, joka on 2 prosenttia EU:n bruttokansantuotteesta.

2.2 Alv-petoksia tehdään noin 40 miljardin euron arvosta. Tämä on 10 prosenttia veron tuotosta.

2.3 Kaupan asteittaisen kasvun johdosta nk. karusellipetokset ovat yleistyneet. Lainsäädännön mukaan EU:n kautta kulkeva tavara voi liikkua vapaasti, mutta EU-maiden liiketoimista tulee maksaa alv määräjäsenvaltiossa.

2.4 Kun yhteisökauppaan otetaan välittäjäksi säännöistä piittaamaton toimija, luodaan laiton ”kolmiyhteys”, jonka avulla uskotellaan, että hyödyke on luovutettu kahteen otteeseen. Ostaja voi saada palautuksen arvonlisäverosta, jota välittäjä, joka osti hyödykkeen alv-vapaasti toisessa jäsenvaltiossa sijaitsevalta luovuttajalta, ei ole koskaan maksanut. Tällä tavoin välittäjä katoaa näkyvistä.

2.5 Käännettyä verovelvollisuutta sovellettaessa kotimainen hyödykkeen luovuttaja ei veloita arvonlisäveroa verovelvolliselta ostajalta, vaan sen joutuu suorittamaan ostaja. Teoriassa tämän menettelyn pitäisi poistaa karusellipetoksen mahdollisuus.

2.6 Määrämaaperiaatteen soveltamiseen perustuva järjestelmä vaatisi asianmukaisesti toimiakseen vakiintunutta ja tehokasta jäsenvaltioiden välistä tietojenvaihtoa. Koska tällainen järjestelmä on ristiriitainen, sen puitteissa voidaan tehdä vaikeasti estettävissä olevia veropetoksia. Yhteisö on valinnut lopulliseksi vaihtoehdoksi alkuperämaaperiaatteen, johon liittyy jäsenvaltioiden välinen hyvitysjärjestelmä alv:n uudelleenjakamiseksi. Marraskuun 28. päivänä 2006 annetun direktiivin 2006/112/EY 402 artiklan mukaan yhteisökaupassa verotuksen tulee tapahtua alkuperäjäsenvaltiossa.

2.7 Uudelleenjakoa tarvitaan, jotta voidaan tasata viennin ja alkuperämaassa jo verotettujen tuontihyödykkeiden veron vähennyksen vaikutukset verotuloihin.

2.8 Yhteisön sisäisiä veropetoksia jyrkästi vähentävän lopullisen järjestelmän hyväksyminen edellyttää yhdennettyä hallintoyhteistyöjärjestelmää. Sitä ei ole onnistuttu luomaan komission ponnisteluista huolimatta. (1) Komission vuodesta 1987 vaatiman ja välttämättä tarvittavan selvitysyhteisön luominen on niin ikään hankalaa, sillä jäsenvaltioiden välillä on varmentamisessa ja tilastoinnissa edelleen perustavanlaatuisia eroja.

2.9 Tällaisissa lohduttomissa näkymissä komissio on siis esittänyt ehdotuksen neuvoston direktiiviksi, jonka nojalla jäsenvaltioiden lainsäädännöissä voitaisiin tilapäisesti soveltaa käännettyä verovelvollisuutta tiettyihin tavaroihin ja palveluihin. (2)

3. Komission ehdotus

3.1 Tarkasteltavan aloitteen lähtökohtana ovat veropetosten torjuntastrategiaa käsittelevän asiantuntijaryhmän ehdotukset. Komissio on antanut tiedonannon (3), joka sisältää innovatiivisia ehdotuksia petosten torjumiseksi. Yksi niistä koskee yleisen käännetyn verovelvollisuuden käyttöönottoa. Ecofin-neuvosto ei ole hyväksynyt kyseisiä ehdotuksia.

Yhä yleistyvien missing trader -petosten (Missing Trader Intra-Community fraud, MTIC) torjumiseksi eräät jäsenvaltiot ovat pyytäneet komissiota hyödyntämään alv-direktiivin 395 artiklassa säädettyä poikkeusta, jonka perusteella tiettyihin tavaroihin ja palveluihin voidaan tilapäisesti soveltaa käännetyn verovelvollisuuden järjestelmää. MTIC-petokset tunnetaan paremmin karusellipetoksina. Niiden yhteydessä usein samat tavarat luovutetaan useaan kertaan yhdessä jäsenvaltiossa sijaitsevalta toimijalta toisessa jäsenvaltiossa sijaitsevalle toimijalle.

3.2.1 Komissio on arvioinut asianmukaisimmaksi muuttaa alv-direktiiviä lisäämällä siihen 199 a artikla ja mahdollistamalla poikkeaminen vuoden 2014 loppuun saakka.

Luetteloon tavaroista, joihin voidaan vapaaehtoisesti soveltaa käännetyn verovelvollisuuden järjestelmää, sisältyy hyvin yleisiä sähkölaitteita, kuten matkapuhelimet ja integroidut piirit. Poikkeus on jo mahdollinen Yhdistyneessä kuningaskunnassa: neuvosto on antanut sille luvan direktiivistä poikkeavaan käytäntöön.

3.3.1 Direktiivissä tarkoitettuihin neljään tavaraluokkaan kuuluvat lisäksi hajuvedet sekä sellaiset jalometallit, jotka eivät ole antiikki- tai kokoelmaesineitä. Palveluihin kuuluu päästöjä koskevien todistusten myynti.

4. Yleistä

4.1 Komissio korostaa tiedonannossaan neuvostolle ja Euroopan parlamentille (4) toisaalta käännetyn verovelvollisuuden mahdollisia myönteisiä vaikutuksia veropetosten torjuntaan ja toisaalta erilaisia uusien petosten riskejä sekä tarvetta vahvistaa valvontaa ja etenkin hallinnollista yhteistyötä.

4.2 Komissio tähdensi suhtautuvansa epäröivästi vapaaehtoisen yleisen käännetyn verovelvollisuuden käyttöönottoon, sillä se ”vaikuttaisi huomattavasti EU:n alv-järjestelmän johdonmukaisuuteen ja yhdenmukaisuuteen sekä sen kehittämismahdollisuuksiin”.

4.3 ETSK yhtyy komission huoleen ja katsoo, että on syytä pidättyä kaikista toimenpiteistä, jotka voisivat heikentää tulevia mahdollisuuksia alv-järjestelmän hankalaksi osoittautuneeseen yhdenmukaistamiseen.

4.4 Euroopan parlamentti kiinnitti jo vuonna 2008 patistaessaan neuvostoa tehostamaan petostentorjuntaa (5) huomiota siihen, että yleisen käännetyn verovelvollisuuden käyttöönotto saattaa tarjota uusia petosmahdollisuuksia. Petosriski liittyy erityisesti vähittäismyyntiin ja alv-tunnisteiden väärinkäyttöön. Parlamentti ehdottaa kyseisessä päätöslauselmassaan parhaimpana ratkaisuna väliaikaisen järjestelyn lopettamista ja yhteisön sisäisten luovutusten verottamista 15 prosentin verokannan mukaan.

4.5 ETSK korostaa kaikissa viimeaikaisissa ja aiemmissakin lausunnoissaan, että väliaikainen järjestelmä tulee lopettaa. (6) Komitea pitää kannatettavana Euroopan parlamentin ehdotusta yhteisön sisäisten luovutusten verotuksen yhdenmukaistamisesta. Väliaikaiseen järjestelmään sisältyy lisäksi lukuisia – mm. maatalousalaa, pienyrityksiä, matkatoimistoja ja kustantamoja koskevia – erityisjärjestelyjä vapautuksineen, huojennuksineen ja poikkeuksineen.

4.6 Kuten tavallista, Ecofin-neuvosto ei ole päässyt sopuun. ETSK toistaa jälleen pitävänsä valitettavana, että verotusalan päätöksenteon pattitilanne on tehnyt tyhjäksi ties kuinka monennen yrityksen käynnistää yhdenmukaistamisprosessi.

4.7 ETSK kannattaa komission ehdotusta, mutta kiinnittää huomiota eräisiin ristiriitoihin asetettujen tavoitteiden kanssa. Vapaaehtoinen järjestely lisää asianomaisten alojen toimijoiden hallinnollisia velvollisuuksia, sillä niiden on käytännössä pidettävä kaksinkertaista kirjanpitoa. Verovelvollisille tulee myös huomattava vastuu oikean verokohtelun määrittelystä.

4.8 Euroopan unionin tuomioistuin on jo ottanut kantaa käännettyyn verovelvollisuuteen. (7) Tuomiossa tarkastellaan tapausta, jossa verohallinto vaati maksua käännetyn verovelvollisuuden järjestelmän virheellisen tulkinnan takia. Jotta vältytään turhilta ja kalliilta riita-asioihin liittyviltä menettelyiltä, on paikallaan tarkastaa jäsenvaltioiden lainsäädännöt saatujen kokemusten valossa. Vaikka yleisperiaatteita sovelletaan, lainsäädännöissä on eroja esim. palautushakemusten määräajoissa ja veron maksuajoissa.

4.9 Järjestelmän käyttöön ottavien jäsenvaltioiden hallintoviranomaiset joutuvat käsittelemään aiempaa enemmän ylitse jäävän arvonlisäveron palautushakemuksia, sillä verovelvolliset eivät voi enää vähentää perittyä arvonlisäveroa.

4.10 Veron suorittaminen siirtyy yhä pienemmille talouden toimijoille, joiden luotettavuus ei ehkä ole samaa tasoa kuin nykyisillä alv-velvollisilla – keskisuurilla ja suurilla yrityksillä, jotka suorittavat valtaosan veroista. Järjestelmä lisää verotulojen hävikin riskiä, koska maksujen osittamismahdollisuus poistuu.

4.11 Kokonaisuutena arvioiden tarvitaan välttämättä tiukkaa valvontajärjestelmää jäsenvaltioiden suojaamiseksi käännetyn verovelvollisuuden järjestelmän mahdollisilta kielteisiltä vaikutuksilta. Samanaikaisesti kun vahvistetaan valvontatoimia tulee myös lujittaa hallinnollista yhteistyötä ja hyödyntää vakiomuotoisia hallintoviranomaisten välisiä telemaattisia tietojenvaihtojärjestelmiä.

5. Erityistä

5.1 ETSK ei kannata komission päätöstä jättää vaikutusten tarkastus tekemättä. Käännetyn verovelvollisuuden mahdollisen vapaaehtoisen käyttöönoton vaikutuksista liiketoimintaan järjestettiin kuuleminen 13. elokuuta 2007. Kun tätä edellistä kuulemista, josta ei edes ole julkaistu tietoja komission verkkosivuilla, pidetään tyhjentävänä, ei oteta huomioon ehdotetun direktiivin mahdollisia vaikutuksia toimijoihin ja hallintoviranomaisiin.

5.2 On erittäin kyseenalaista ajatella, että vaikutusarvioinnin järjestävät asianomaiset jäsenvaltiot, koska ehdotettu järjestely ei ole pakollinen. ETSK on moneen otteeseen kehottanut kiinnittämään paljon huomiota EU:n lainsäädännön vaikutusten kunnolliseen ja perusteelliseen analysointiin.

5.3 Ehdotuksen oikeusperusta on asianmukainen ja oikeasuhtainen. ETSK:n mielestä direktiiviin liittyy oikeudellisena välineenä kuitenkin selvä verojärjestelmien erilaistumisen riski: mieluummin olisi pitänyt antaa asetus.

5.4 ETSK kannattaa painokkaasti EU:n päästökaupan (emissions trading system, ETS) sisällyttämistä soveltamisalaan. Eurooppalaisten päästöjä koskevien todistusten osuus maailman päästökauppamarkkinoista oli 73 prosenttia vuonna 2008. Koska todistusten kauppa verovelvollisten kesken luetaan palvelujen suorittamiseksi, siitä on maksettava vero ostajayrityksen sijaintivaltioon. ETSK pitää valitettavana vain sitä, ettei tällaisiin liiketoimiin ole pakko soveltaa käännetyn verovelvollisuuden järjestelmää.

5.5 ETSK ei pidä riittävän perusteltuna rajoitusta, jonka mukaan direktiivissä esitetyistä neljästä tavaraluokasta voidaan valita enintään kaksi. Olisi ollut paljon järkevämpää antaa kullekin jäsenvaltiolle vapaat kädet päättää asiasta oman vastuunsa puitteissa. Tällainen mahdollisuus annetaan jäsenvaltioille jo direktiivin 2006/112/EY 395 artiklassa sillä edellytyksellä, että neuvosto antaa siihen luvan. Ehdotetun muotoinen 199 a artikla saattaa olla ristiriidassa kyseisen artiklan kanssa.

Bryssel 20. tammikuuta 2010 Euroopan talous- ja sosiaalikomitean puheenjohtaja Mario SEPI

(1) KOM(2009) 427 lopullinen – 2009/0118 CNS. Lausunto valmisteilla (asiakokonaisuus ECO/265), esittelijä: Umberto Burani.

(2) KOM(2009) 511 lopullinen.

(3) KOM(2008) 109 lopullinen, 22.2.2008, ja SEC(2008) 249, 22.2.2008.

(4) Ibid.

(5) Euroopan parlamentin 2. syyskuuta 2008 antama päätöslauselma koordinoidusta strategiasta veropetosten torjunnan tehostamiseksi (2008/2033(INI)), EUVL C 295 E, 4.12.2009, s. 13.

(6) ETSK:n lausunto arvonlisäveroa koskevista poikkeustoimenpiteistä – EUVL C 32, 5.2.2004, s. 120.

ETSK:n lausunto veropetosten torjunnasta – EUVL C 161, 13.7.2007, s. 8.

ETSK:n lausunto muista kuin yleisistä alv-kannoista – EUVL C 211, 19.8.2008, s. 67.

ETSK:n lausunto maahantuontiin liittyvistä veropetoksista – EUVL C 277, 17.11.2009, s. 112.

ETSK:n lausunto petostentorjunnasta – EUVL C 100, 30.4.2009, s. 22.

ETSK:n lausunto kuudennen arvonlisäverodirektiivin poikkeuksien rationalisoinnista ja veropetosten vastaisista toimista – EUVL C 65, 17.3.2006, s. 103.

(7) Yhdistetyt asiat C-95/07 ja C-96/07, 8. toukokuuta 2008.